Olli Kunnari
**Olli Kunnari** (s. 2. helmikuuta 1982 Alahärmä) on entinen suomalainen lentopalloilija ja nykyinen lentopallovalmentaja. Ulkomailla Kunnari pelasi Ranskassa, Puolassa, Kreikassa ja Turkissa. Hänet valittiin Puolassa ja Ranskassa tähdistökentälliseen. Suomessa Kunnari oli vuoden pelaaja lentopalloliigassa vuosina 2004, 2012, 2013, 2014. Kunnari valittiin vuoden lentopalloilijaksi vuonna 2014. Hän pelasi Suomen lentopallomaajoukkueessa yli 250 A-maaottelua, ja kuului aloitusseitsikkoon A-maajoukkueen menestysvuosina.

Suomen mestaruuksien lisäksi Kunnari voitti Kreikan lentopalloliigan peliurallaan, joka päättyi keväällä 2020 VaLePan riveissä. VaLePan valmentajaksi Kunnari nimitettiin kesällä.

Lentopalloilijana Olli Kunnari tunnettiin erityisen monipuolisena pelaajana. Hän käytti hyökkäyksissään ja aloituksissaan usein niin sanottua tsekkilyöntiä. Kunnarin roolit yleispelaajana vaihtuivat myös useampaan kertaan urallansa. Ranskassa ja Puolassa hänellä oli enemmän vastuuta hyökkäyspelissä, kun Kreikassa ja Suomen A-maajoukkueessa Kunnari oli ennen kaikkea vastaanottopelin tukipilari.

Peliura
-------

Kunnari aloitti lentopallon 6-vuotiaana Alahärmän Kisassa. 17-vuotiaana hän muutti Tampereelle opiskelemaan ja harjoittelemaan Lentopalloliiton valtakunnallisessa valmennuskeskuksessa, missä hän pelasi lentopallon 1-sarjaa ikäluokkansa nuorten maajoukkueessa, mutta edusti samanaikaisesti myös Kauhavan Wisaa.

Ensimmäiset liigaottelunsa Olli Kunnari kirjautti Vammalan Lentopallossa kaudella 2000-2001. Kunnari pelasi VaLePassa kaikkiaan kaksi kautta ennen kuin hän siirtyi Pielaveden Sampoon. Ensimmäisellä kaudellaan Sammossa hän voitti SM-pronssia ja seuraavalla SM-kultaa. Kunnari oli kantavia voimia Sammossa. Hänet valittiin lopulta kauden 2003-2004 päätteeksi lentopalloliigan parhaimmaksi pelaajaksi. Erinomainen kädenjälki kotimaan lentopallokentillä vei hänet lopulta kansainvälisille pelikentille.

Olli Kunnarin ura Euroopan ammattilaiskentillä sai alkunsa Ranskassa. Hän edusti kaudet 2004-2005 ja 2005-2006 Beauvaisia. Pohjois-Ranskasta tie vei Etelä-Ranskaan Kunnarin allekirjoitettua kesällä 2006 sopimuksen huippuseura Cannesiin, joka pelasi myös lajin arvostetuimmassa seurajoukkuekilpailussa lentopallon Mestareiden liigassa. Ensimmäisellä kaudellaan Cannesissa Kunnari oli voittamassa Ranskan lentopallocupia. Seuraavalla kaudella media valitsi hänet Ranskan lentopalloliigan tähdistöön. 

Kaudeksi 2008-2009 Kunnari siirtyi Puolan lentopalloliigaan edellisellä kaudella pronssia saavuttaneen AZS Olsztynin riveihin. Olsztynia kaavailtiin yhdeksi kauden ennakkosuosikiksi, mutta suurimman sponsorin menetyksen vuoksi iskukykyiseksi kasattu joukkue menetti arvokkaimpia pelaajiaan. Kunnari oli lopulta ainoa ulkomaalainen vahvistus, mikä toisaalta nosti hänen rooliaan. Menestystä Olsztynissa aikaansaanut Kunnari pelasi kauden aikana myös Puolan liigan tähdistöottelussa. Myöhemmin Kunnari muisteli, että hän pelasi henkilökohtaisesti peliuransa parhaimman kautensa 2008–2009 Olsztynissa.

Elämä Puolassa vaihtui Kreikkaan kaudella 2009-2010 Kunnarin siirryttyä Olympiakosiin, jonka riveissä hän voitti mestaruuden. Kentän ulkopuolella Kunnarilla oli haasteita hänen vaimonsa sairastuttua masennukseen. Kausi Kreikassa riitti Kunnarille ja maisemat vaihtuivat Turkkiin. Arkea helpotti, että myös hänen perheensä saapui pelikauden ajaksi Turkkiin. Kunnari edusti Turkissa maan pääkaupungin paikallisseura IBB Istanbulia, mikä oli yksi sarjan ennakkosuosikeista. Häntä aiemmin seuraan oli kiinnitetty Suomesta Mikko Oivanen. Kausi päättyi kuitenkin pettymykseen, kun tie tuli pystyyn puolivälierissä.

Kansainväliset kentät vaihtuivat kotimaiseen lentopalloliigaan kaudella 2011-2012, kun Kunnari solmi yllättäen yksivuotisen sopimuksen VaLePaan. Sopimus puolalaisen joukkueen kanssa oli ollut allekirjoitusta vaille valmis. Merkittävimpänä syynä palata Suomeen oli aiemmin päätetty perheen muutto takaisin vakituisesti. Suomen kentillä Kunnari teki poikkeuksellisen vakuuttavaa työtä. Hän vei VaLePan kaudesta toiseen lentopalloliigan finaaleihin ja Suomen mestariksi. Keväällä 2019 VaLePa voitti kolmannen Suomen mestaruutensa putkeen ja sitä pidettiin kotimaisen lentopalloilun dynastiana*selvennä*. Kunnari voitti viisi mestaruutta VaLePassa vuosina 2012, 2014, 2017, 2018 ja 2019. Suomen mestaruus vuonna 2012 oli VaLePan seurahistorian ensimmäinen.

Kunnarin paluu VaLePaan avasi käytännössä vammalalaisseuran mitalihanat. Kunnari oli VaLePassa saavuttamassa kaikkia seuran 2010-luvun mitaleita: viisi SM-kultaa, yksi SM-hopea ja kaksi SM-pronssia. Lisäksi VaLepa otti viisi kertaa ykköspaikan Suomen Cupissa ja tuli kahdesti toiseksi. Myös Euroopan kentillä seura menestyi. Euroopan toiseksi korkeimmassa seurajoukkuekilpailussa CEV-cupissa VaLePa selviytyi puolivälieriin eli 8. parhaan joukkoon kaudella 2015-16. Se oli ensimmäinen kyseiseen saavutukseen yltänyt suomalainen miesjoukkue. Myöhemmin Kunnari pelasi VaLePan kanssa lentopallon Mestareiden liigassa.

Kunnarin ura päättyi 38-vuotiaana kaudella 2019-2020 koruttomasti, kun koronavirusepidemia lopetti lentopalloliigan pelit ja kauden äkkinäisesti. Kunnarin huippulentopalloilijan uran viimeinen virallinen ottelu pelattiin tyhjille katsomoille VaLePan kotisalissa koronavirusepidemian vuoksi asetettujen rajoitustoimien vuoksi. Päätös uran lopettamisesta oli kypsynyt kauden mittaan. Merkittävänä syynä pelikenkien naulaan ripustamiseen olivat vaivat, jotka veivät Kunnarin mukaan häneltä suurimman ilon tekemisestä ja mahdollisuuden harjoitella ja pelata täysipäiväisesti.

Vuonna 2020 Olli Kunnari äänestettiin vuosikymmenen lentopalloliigan vuosikymmenen miespelaajaksi. Annetuista äänistä hän sai 24 prosenttia.

A-maajoukkue
------------

Olli Kunnari debytoi Suomen miesten lentopallomaajoukkueessa vuonna 2002. Ensimmäisissä A-maaotteluissaan hän oli vielä lähinnä vaihtopelaaja, mutta paikka aloituskentällisessä vakiintui kuitenkin suhteellisen nopealla vauhdilla. Vuonna 2006 Kunnari oli keskeisessä roolissa viemässä Suomea vuosien tauon jälkeen takaisin lentopallon EM-lopputurnaukseen. Myöhemmin Suomi pelasi Moskovan vuoden 2007 EM-kisoissa historiallisesti tiensä välieriin asti.

Vuosina 2002-2015 Kunnari pelasi yhteensä 251 A-maaottelua. EM-lopputurnauksessa hän esiintyi kaikkiaan viidesti (2007, -09, -11, -13, -15) ja kertaalleen MM-lopputurnauksessa vuonna 2014. Lisäksi Kunnari pelasi lukuisina vuosina lentopallon Maailmanliigassa Suomen riveissä. Tammikuussa 2020 päivitetyillä tilastoilla hän oli kahdeksanneksi eniten maaotteluita pelannut suomalainen mieslentopalloilija.

Urheilusanomien toimittaja Jari Perkiö vuonna 2014, että Puolan MM-kisoissa vuonna 2014 Kunnari olisi mahtunut minkä tahansa maan aloituskentälliseen. Suomi tuli kisoissa yhdeksänneksi, mikä on maan historian paras tulos maailmanmestaruuskilpailuissa. YLE:n verkkoäänestyksessä Kunnari valittiin Suomen parhaimmaksi pelaajaksi. Kisat olivat Kunnarille eräällä tavalla maajoukkueuran huipennus, sillä niiden jälkeen hän veti maaotteluista happea ja puki maajoukkuepaidan enää vain kertaalleen ylleen EM-kisoissa 2015.

Saavutuksia
-----------

### Henkilökohtaiset

* 251 A-maaottelua vuosina 2002-2015
* Vuosikymmenen (2010-luku) liigapelaaja lentopallon Mestaruusliigassa
* Vuoden lentopalloilija 2012, 2014
* Kauden liigapelaaja 2002, 2012, 2013, 2014
* Mestaruusliigan tähtiseitsikossa 2004, -12, -13, -14, -16, -17, -18

### Joukkueessa

* Kreikan mestari 2010
* Kreikan cupin hopea 2010
* Puolan cupin hopea 2009
* EM-lopputurnaus 4. sija 2007
* Ranskan liigan pronssia 2007, 2008
* Ranskan Cupin voitto 2007
* Suomen mestaruus 2004, -12, -14, -17, -18, -19
* SM-hopea 2016
* SM-pronssi 2003, -13, -15

Joukkueet
---------

* **2000–01:** Suomi Vammalan Lentopallo
* **2001–02:** Suomi Vammalan Lentopallo
* **2002–03:** Suomi Pielaveden Sampo
* **2003–04:** Suomi Pielaveden Sampo
* **2004–05:** Ranska Beauvais
* **2005–06:** Ranska Beauvais
* **2006–07:** Ranska Cannes
* **2007–08:** Ranska Cannes
* **2008–09:** Puola AZS Olsztyn
* **2009–10:** Kreikka Olympiakos SC
* **2010–11:** Turkki IBB Istanbul
* **2011–2020:** Suomi Vammalan Lentopallo

Lähteet
-------

1. 1 2
2. 1 2  Lentopallomaajoukkueelle menetys - "Toivottavasti tälle paikalle löytyy nuoria lupaavia pelaajia" *Yle Urheilu*.. Viitattu 31.10.2015.
3. 1 2  Kaksi kunniakasta uraa Suomen lentopallohistoriassa päätökseen eilen - #onemoretime ottelu kesällä *Mestaruusliiga*. Viitattu 26.4.2020.
4. ↑  Kolikoita, sytkäreitä, sylkeä... – Olli Kunnari muistelee Kreikan hurjaa katsomokulttuuria *Ilta Sanomat*.  10.5.2017. Viitattu 26.4.2020.
5. ↑  Pelaajauransa lopettanut lentopalloilija Olli Kunnari liittyy VaLePan valmennukseen *yle.fi*. Viitattu 11.8.2020.
6. 1 2 3 4  MTV URHEILU- STT: Suomen maajoukkuekonkarin ura päättyi ikävällä tavalla – "Montaa kivutonta päivää ei ole ollut" *mtvuutiset.fi*.  19.3.2020. Viitattu 2.5.2020.
7. ↑  Kunnarin kausi päättyi pettymykseen *hotsport.info*.  21.4.2008.  Arkistoitu 25.2.2008. Viitattu 21.4.2008. (suomeksi)
8. ↑  Olli Kunnari pelasi Kreikassa, kun vaimo sairastui Suomessa masennukseen *www.aamulehti.fi*.  Arkistoitu 30.10.2020. Viitattu 2.5.2020.
9. ↑  Tapio Neva: Sairaskierre johti äidin masennukseen.  *Ilkka*, marraskuu 2015.  I-Mediat Oy.
10. ↑  Kunnari muuttaa Kreikasta Turkkiin *yle.fi*. Viitattu 2.5.2020.
11. ↑  Oivasen ja Kunnarin Istanbulin tie nousi pystyyn puolivälierissä *yle.fi*. Viitattu 2.5.2020.
12. ↑  Olli Kunnari - liigan kuumin paluumuuttaja *yle.fi*. Viitattu 2.5.2020.
13. 1 2  Kun vaimo uupui, lentopalloilija Olli Kunnari jätti uransa ulkomailla – "Sadun sairastumisen jälkeen perheen merkitys kasvoi entisestään" *Kodin Kuvalehti*.  21.9.2018. Viitattu 2.5.2020.
14. ↑  VaLePa on lentopallon Suomen mestari! Dynastia voitti kolmannen kerran putkeen *www.iltalehti.fi*. Viitattu 2.5.2020.
15. ↑  Kaksi kunniakasta uraa Suomen lentopallohistoriassa päätökseen eilen - #onemoretime ottelu kesällä *Mestaruusliiga*. Viitattu 2.5.2020.
16. 1 2  Hillaelina Hämäläinen ja Olli Kunnari äänestettiin viime vuosikymmenen liigapelaajiksi *Mestaruusliiga*. Viitattu 2.5.2020.
17. ↑  Berlin voitti 3–0 ja kultaisen erän, VaLePa putosi - Aamulehti *Aamulehti*.  Arkistoitu 26.4.2016. Viitattu 18.4.2016. fi-FI
18. ↑  VaLePa historiallisesti CEV-cupin puolivälieriin *Ilta Sanomat*.  27.1.2016. Viitattu 2.5.2020.
19. ↑  VaLePan tie Mestarien liigassa tyssäsi – valkovenäläisjoukkue jälleen liian kova vastus *yle.fi*. Viitattu 2.5.2020.
20. ↑  Lentopallon EM-välierä Suomi-Espanja 2007 *yle.fi*. Viitattu 2.5.2020.
21. ↑  Suomen Lentopalloliitto: Miesten A-maaottelutilasto *Suomen Lentopalloliitto*.  13.1.2020. Suomen Lentopalloliitto. Viitattu 2.5.2020.
22. ↑  Olli Kunnari ylivoimainen ykkönen Yle Urheilun lentisäänestyksessä *yle.fi*. Viitattu 24.6.2015.
23. ↑  Kunnari ottaa etäisyyttä *iltalehti.fi*. Viitattu 24.6.2015.
24. ↑  Olli Kunnari maajoukkueuran päättämisestä: "Köpi yrittää vielä ylipuhua" *yle.fi*. Viitattu 24.6.2015.